## Zakon o duhanu

### NN 69/1999 (5.7.1999.), Zakon o duhanu

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O DUHANU

Proglašavam Zakon o duhanu, koji je donio Zastupnički
dom Hrvatskoga državnog sabora na sjednici 18. lipnja 1999.

Broj: 01-081-99-1281/2
Zagreb, 25. lipnja 1999.

Predsjednik
Republike Hrvatske
**dr. Franjo Tuđman,** v. r.

## ZAKON O DUHANU

I. OPĆE ODREDBE

Članak 1.

Ovim se Zakonom uređuju odnosi u proizvodnji, otkupu, obradi
i prometu duhana, te proizvodnji duhanskih proizvoda u Republici
Hrvatskoj.

Članak 2.

Duhan prema ovom Zakonu jesu listovi kultivirane biljne vrste
Nicotiana tabacum L. u svim oblicima i stupnjevima uzgoja, obrade
i pakiranja koji ne služe krajnjoj potrošnji.

Duhanskim se proizvodima smatraju proizvodi napravljeni od duhana
koji su namijenjeni pušenju, žvakanju i šmrkanju.

Članak 3.

Duhan se može proizvoditi, otkupljivati, obrađivati i
stavljati u promet prema odredbama ovoga Zakona.

U Republici Hrvatskoj proizvode se nearomatični tipovi
duhana: virginija sušena toplim zrakom, berlej sušen
u hladu i hercegovački duhan sušen na suncu, a drugi
tipovi duhana iznimno, pod uvjetima i na način utvrđen
ovim Zakonom.

Članak 4.

Proizvodnjom duhana smatra se proizvodnja duhanskih presadnica,
uzgoj duhana u polju, berba, sušenje, sortiranje i pakiranje
duhana kod proizvođača.

Obradom duhana smatra se sređivanje i industrijska fermentacija
duhana, te druge radnje u tehnološkom postupku obrade i pakiranja
duhana.

Proizvodnjom duhanskih proizvoda smatraju se industrijski postupci
u proizvodnji i pakiranju proizvoda napravljenih od duhana koji
su namijenjeni pušenju, žvakanju ili šmrkanju.

Prometom duhana smatra se promet duhana do izrade dovršenoga
industrijskog proizvoda (duhanski proizvod).

II. PROIZVODNJA I PROMET DUHANA

Članak 5.

Fizička i pravna osoba (u daljnjem tekstu: proizvođač
duhana) može proizvoditi duhan u listu samo na temelju pisanog
ugovora o proizvodnji duhana s pravnom osobom koja je registrirana
za obradu duhana, sukladno članku 6. ovoga Zakona.

Članak 6.

Obrađivač duhana jest pravna osoba koja je registrirana
za obavljanje djelatnosti obrade duhana, te upisana u Upisnik
obrađivača duhana kod Ministarstva poljoprivrede i
šumarstva (u daljnjem tekstu: Ministarstvo).

Članak 7.

Duhanske presadnice za vlastitu proizvodnju i proizvodnju zasnovanu
na temelju ugovora mogu proizvoditi proizvođači duhana
iz članka 5. ovoga Zakona, obrađivači duhana
iz članka 6. ovoga Zakona te znanstvene ustanove u znanstvene
svrhe.

Sjeme duhana i duhanske presadnice mogu se prodavati, odnosno
davati za sadnju samo proizvođačima duhana koji ispunjavaju
uvjete za proizvodnju duhana propisane člankom 5. ovoga
Zakona, te znanstvenim ustanovama.

Članak 8.

Za proizvodnju duhanskih presadnica može se upotrijebiti
samo sjeme duhana proizvedeno u skladu s propisima o sjemenu poljoprivrednog
bilja.

Članak 9.

Ministar poljoprivrede i šumarstva (u daljnjem tekstu: ministar)
može propisati da se na određenom području mogu
proizvoditi samo određeni tipovi i sorte duhana.

Na temelju prijedloga Gospodarskoga interesnog udruženja
(u daljnjem tekstu: GIU) hrvatske duhanske industrije Ministarstvo
može odobriti proizvodnju tipova duhana različitih
od navedenih u članku 3. stavku 2. ovoga Zakona ako se
utvrdi opravdana potreba za proizvodnjom određenoga duhanskog
proizvoda ili za poznatog kupca - izvoznika duhana.

Članak 10.

Ugovor o proizvodnji duhana sklopljen između proizvođača
duhana i obrađivača duhana mora sadržavati:

1. podatke o katastarskoj čestici i površini poljoprivrednog
zemljišta na kojoj će se saditi duhan,

2. naziv tipa i sorte duhana koja će se saditi,

3. način na koji ugovorne stranke osiguravaju sjeme odnosno
duhanske presadnice,

4. obveze u pogledu primjene mjera za suzbijanje biljnih bolesti
i štetočina na duhanu, te primjene ostalih obvezatnih
uzgojnih mjera,

5. cijenu proizvedenog duhana po klasama koju će obrađivač
duhana platiti proizvođaču,

6. obvezu proizvođača da će u ugovorenom roku
obrađivaču duhana s kojim je sklopljen ugovor o proizvodnji
isporučiti sav proizvedeni duhan, te obvezu obrađivača
duhana da će od njega preuzeti i platiti mu proizvedeni
duhan,

7. izjavu proizvođača duhana da za isto vremensko razdoblje
nije sklopio ugovor o proizvodnji duhana s drugim obrađivačem
duhana za istu površinu iz točke 1. ovoga članka.

Članak 11.

Ugovor o proizvodnji sklapa proizvođač duhana koji
je vlasnik, odnosno posjednik zemljišta.

Vlasnik odnosno posjednik zemljišta iz stavka 1. ovoga članka
može dati punomoć za sklapanje ugovora o proizvodnji
samo jednom članu svog domaćinstva.

Članak 12.

Ugovori sklopljeni protivno odredbama članka 5., 10. i
11. ovoga Zakona ništavni su.

Članak 13.

Ugovori o proizvodnji duhana iz članka 10. ovoga Zakona
sklapaju se na vrijeme od godinu dana, i to do 31. ožujka
tekuće godine.

Članak 14.

O sklopljenim ugovorima o proizvodnji obrađivač duhana
vodi posebnu evidenciju.

Obrađivač duhana na osnovi ugovorene proizvodnje dužan
je županijskom uredu nadležnom za poslove poljoprivrede
dostavljati u propisanim rokovima izvješća o:

1. broju sklopljenih ugovora o proizvodnji s podacima proizvođača,

2. površini zemljišta zasađenog duhanom prema ugovorima,
te o očekivanoj proizvodnji,

3. masi, tipu i klasama proizvedenog i preuzetog duhana na osnovi
ugovora o proizvodnji.

Sadržaj evidencije iz stavka 1. i izvješća iz
stavka 2. ovoga članka propisuje ministar.

Članak 15.

Obrađivač duhana dužan je voditi odvojene skladišne
i druge evidencije o masi proizvedenog duhana iz vlastite proizvodnje,
odnosno preuzetog duhana iz ugovorene proizvodnje.

Evidencije iz stavka 1. ovoga članka moraju sadržavati
podatke o proizvođaču, masi, tipu, klasi i ukupno plaćenoj
otkupnoj cijeni za proizvedeni odnosno preuzeti duhan.

Sadržaj evidencije iz stavka 1. ovoga članka propisuje
ministar.

Članak 16.

Proizvođač duhana dužan je obrađivaču
duhana u tijeku vegetacije omogućiti nadzor nad ispunjavanjem
ugovorenih obveza u proizvodnji i procjeni očekivanog priroda
duhana.

Članak 17.

Sav duhan proizveden u skladu sa sklopljenim ugovorom s obrađivačem
duhana mora biti isporučen i preuzet, i to:

- nearomatični tipovi duhana (virginija, berlej) do 31.
prosinca tekuće godine,

- ostali tipovi duhana do 31. ožujka iduće godine za
proizvodnju prethodne godine.

Članak 18.

Procjena kakvoće duhana prema utvrđenim mjerilima obavlja
se pri preuzimanju duhana od proizvođača.

Ministar donosi mjerila za ocjenu kakvoće, na osnovi prijedloga
GIU hrvatske duhanske industrije.

Članak 19.

Duhan preuzima Povjerenstvo od tri člana. Povjerenstvo
imenuje obrađivač duhana od svojih zaposlenika za kojeg
se duhan preuzima.

Jedan član Povjerenstva iz stavka 1. ovoga članka
mora biti diplomirani inženjer poljoprivrede.

Članak 20.

Ako proizvođač duhana nije zadovoljan procjenom kakvoće
duhana, može u roku od 24 sata od obavljene procjene podnijeti
pisani zahtjev Županijskom povjerenstvu za procjenu kakvoće
duhana (u daljnjem tekstu: Županijsko povjerenstvo), da ono
procijeni kakvoću duhana.

Županijsko povjerenstvo mora procijeniti kakvoću duhana
u roku od tri dana od dana podnošenja zahtjeva.

Procjena Županijskog povjerenstva konačna je.

Duhan kojemu je procjena kakvoće osporena ostaje do kraja
procjene Županijskog povjerenstva na čuvanju u skladištu
obrađivača duhana.

Članak 21.

Županije u kojima se vrši otkup duhana imenuje Županijsko
poverenstvo, iz članka 20. ovoga Zakona, od tri člana.

Jedan član Županijskog povjerenstva iz stavka 1. ovoga
članka imenuje se iz redova proizvođača, jedan
je predstavnik obrađivača duhana, a treći član
je diplomirani inženjer poljoprivrede s radnim iskustvom
u proizvodnji, obradi ili preradi duhana.

III. OBRADA DUHANA

Članak 22.

Proizvedeni duhan smije obraditi samo obrađivač duhana
iz članka 6. ovoga Zakona.

Obrada duhana obavlja se prema postupku i na način propisan
hrvatskim normama.

Članak 23.

Obrađivač duhana mora za obradu duhana osigurati odgovarajuću
opremu prostorije za smještaj i stručnu osobu za vođenje
postupka obrade duhana.

Na pisani zahtjev obrađivača duhana Ministarstvo rješenjem
utvrđuje jesu li ispunjeni uvjeti iz savka 1. ovoga članka.

U sudski se registar kao predmet poslovanja pravne osobe može,
na temelju rješenja iz stavka 2. ovoga članka, upisati
obrada duhana.

Trgovački sud odbit će upis u sudski registar kao
predmet poslovanja obradu duhana ako obrađivač duhana
uz prijavu za upis u sudski registar ne priloži rješenje
iz stavka 2. ovoga članka.

Obrađivač duhana može početi obavljati
poslove obrade duhana na temelju rješenja Ministarstva o
upisu u Upisnik obrađivača.

Ministar će propisati uvjete koje mora ispunjavati obrađivač
duhana iz stavka 1. ovoga članka za stjecanje svojstva
obrađivača duhana radi upisa u Upisnik obrađivača.

IV. PROIZVODNJA DUHANSKIH PROIZVODA

Članak 24.

Pravne osobe mogu obavljati djelatnost proizvodnje duhanskih proizvoda
ako ispunjavaju sljedeće uvjete:

- raspolažu instaliranom opremom koja im omogućuje
sve faze proizvodnje od pripreme i rezanja duhana do izrade i
higijenskog pakiranja proizvoda,

- raspolažu odgovarajućom tehnološkom opremom
u skladu s obujmom proizvodnje,

- raspolažu odgovarajućim laboratorijem za analizu
i kontrolu kakvoće duhanskih proizvoda,

- raspolažu odgovarajućim prostorom za smještaj
duhana i gotovih proizvoda,

- zapošljavaju odgovarajuće stručno osoblje
u proizvodnji i nadzoru kakvoće.

Pobliže uvjete iz stavka 1. ovoga članka propisuje
ministar.

Članak 25.

Na pisani zahtjev proizvođača duhanskih proizvoda Ministarstvo
rješenjem utvrđuje jesu li ispunjeni uvjeti iz članka
24. ovoga Zakona.

U sudski se registar kao predmet poslovanja pravne osobe može,
na temelju rješenja iz stavka 1. ovoga članka, upisati
proizvodnja duhanskih proizvoda.

Trgovački sud odbit će upis u sudski registar kao
predmet poslovanja proizvodnju duhanskih proizvoda ako pravna
osoba uz prijavu za upis u sudski registar ne priloži rješenje
iz stavka 1. ovoga članka.

Proizvođač duhanskih proizvoda može početi
obavljati poslove proizvodnje duhanskih proizvoda na temelju rješenja
Ministarstva o upisu u Upisnik proizvođača duhanskih
proizvoda.

Uvjete koje mora ispunjavati proizvođač duhanskih proizvoda
radi upisa u Upisnik iz stavka 4. ovoga članka propisuje
ministar.

V. PRAĆENJE UPORABE DUHANA U DUHANSKIM PROIZVODIMA

Članak 26.

Duhanski proizvodi u smislu ovoga zakona su: cigarete, cigare,
cigarilosi, duhan za lulu, duhan za pušenje, duhan za šmrkanje,
duhan za žvakanje i drugi duhanski proizvodi.

Duhanski proizvodi iz stavka 1. ovoga članka stavljeni
u promet na tržištu Republike Hrvatske razvrstavaju
se i upisuju u Upisnik o markama duhanskih proizvoda.

Članak 27.

Cigarete se razvrstavaju prema kakvoći duhanskih mješavina
i njihovim organoleptičkim svojstvima pri pušenju,
tehničkoj izradi i opremljenosti cigareta, te prema oznaci
cigareta.

Prema kakvoći duhanske mješavine i organoleptičkim
svojstvima pri pušenju razlikuju se cigarete koje su temeljene
na mješavini s najmanje 60 posto nearomatičnih tipova
duhana virginija sušena toplim zrakom i berlej sušen
u hladu, te cigarete koje su temeljene na mješavini s više
od 40 posto drukčijih tipova duhana.

S obzirom na tehničku izradu i opremljenost cigarete se
razvrstavaju:

- prema omotu pakiranja na tvrdo i meko pakiranje,

- prema ugrađenosti filtera na cigarete s filtrom i cigarete
bez filtra.

Prema oznaci cigarete se razvrstavaju ovisno o mjestu prvog stavljanja
u promet pojedine marke cigareta.

Članak 28.

Cigarete se, sukladno obilježjima iz članka 27. stavka
1. ovoga Zakona razvrstavaju u tri skupine, i to:

- skupina A (popularna skupina),

- skupina B (standardna skupina),

- skupina C (ekstra skupina).

Članak 29.

Obilježja svake skupine cigareta u smislu odredbi ovoga Zakona
su:

- u skupinu A upisuju se cigarete kojima mješavina sadrži
najmanje 60 posto nearomatičnih duhana (tipova virginija
sušena toplim zrakom, berlej sušen u hladu), od čega
najmanje četvrtina nižih klasa ili na njima temeljenih
surogata (duhanska folija i tehnološki obrađeno rebro),
s filtrom ili bez filtra, koje su pakirane u mekom omotu, te su
prvi puta stavljene u promet u Republici Hrvatskoj,

- u skupinu B upisuju se cigarete čija mješavina sadrži
najmanje 60 posto nearomatičnih duhana (tipova virginija
sušena toplim zrakom ili berlej sušen u hladu) ili na
njima temeljenih surogata (duhanska folija i tehnološki obrađeno
rebro), s filtrom, koje su pakirane u tvrdom omotu, te su prvi
puta stavljene u promet u Republici Hrvatskoj,

- u skupinu C upisuju se sve ostale vrste cigareta koje ne ispunjavaju
uvjete za cigarete iz skupine A ili B.

Pri odobravanju upisa cigareta u Upisnik o markama iz članka
30. stavka 1. točke 3. ovoga Zakona Ministarstvo će
provjeriti točnost podataka u prijavi za upis.

VI. REGISTAR OBRAÐIVAČA DUHANA, UVOZNIKA, IZVOZNIKA,
MARKI I PROIZVOÐAČA DUHANSKIH PROIZVODA

Članak 30.

Ministarstvo vodi upisnike o:

1. obrađivačima duhana,

2. uvoznicima i izvoznicima duhana i duhanskih proizvoda,

3. markama duhanskih proizvoda koji su stavljeni u promet u Republici
Hrvatskoj,

4. proizvođačima duhanskih proizvoda.

Djelatnost obrade duhana, proizvodnje duhanskih proizvoda te prometa
duhana i duhanskih proizvoda mogu obavljati pravne osobe koje
imaju sjedište u Republici Hrvatskoj i koje su na temelju
ispunjavanja uvjeta propisanih ovim Zakonom, upisane u odgovarajući
upisnik iz stavka 1. ovoga članka.

Osobe iz stavka 2. ovoga članka obvezne su Ministarstvu,
bez odgađanja prijaviti promjenu naziva, adrese sjedišta
ili djelatnost.

Ministar će propisati sadržaj obrazaca i način
vođenja upisnika iz stavka 1. ovoga članka.

Članak 31.

Obrađivač duhana, proizvođači duhanskih
proizvoda i uvoznici duhana i duhanskih proizvoda obvezatni su
voditi evidencije o proizvodnji, prometu, utrošku duhana,
uvozu, izvozu i zalihama duhana i duhanskih proizvoda. Navedene
evidencije obvezatni su čuvati pet godina.

Osobe iz stavka 1. ovoga članka dužne su dostavljati
Ministarstvu izvješće o nastalim promjenama u tijeku
godine.

Ministarstvo je obvezatno obavljati nadzor proizvodnje, prometa
i zaliha duhana i duhanskih proizvoda.

Za korištenje ili isporuku duhana u svrhe koje nisu proizvodnja
duhanskih proizvoda mora se tražiti odobrenje Ministarstva.

Sadržaj, oblik i način vođenja evidencije iz stavka
1. te izrade izvješća iz stavka 2. ovoga članka
propisat će ministar.

VII. NADZOR

Članak 32.

Upravni nadzor nad provedbom ovoga Zakona i propisa donesenih
na temelju njega obavlja Ministarstvo.

Inspekcijski nadzor propisan ovim Zakonom i propisima donijetim
na temelju njega u prvom stupnju obavljaju županijski uredi
i gradski ured Grada Zagreba nadležni za inspekcijske poslove
biljne proizvodnje (u daljnjem tekstu: županijska poljoprivredna
inspekcija), a u drugom stupnju Ministarstvo (u daljnjem tekstu:
poljoprivredna inspekcija u Ministarstvu).

Nadzor nad prometom duhana i duhanskih proizvoda obavlja Državni
inspektorat sukladno posebnom zakonu.

Članak 33.

Poljoprivredni inspektor pri obavljanju inspekcijskog nadzora
ovlašten je:

1. nadzirati proizvodnju duhana i zahtijevati podatke i obavještenja
od proizvođača duhana radi utvrđivanja obavlja
li se proizvodnja duhana u skladu s odredbama ovoga Zakona,

2. nadzirati proizvodnju, promet i uporabu duhanskih presadnica
te promet i uporabu sjemena duhana,

3. zabraniti stavljanje u promet sjemena duhana, duhanskih presadnica
i duhana ako se promet obavlja protivno odredbama ovoga Zakona,

4. nadzirati točnost i potpunost evidencija o sklopljenim
ugovorima o proizvodnji i preuzetom duhanu,

5. nadzirati procjenu kakvoće i preuzimanje duhana prema
utvrđenim mjerilima,

6. nadzirati obavlja li se obrada duhana u skladu s odredbama
ovoga Zakona,

7. nadzirati ispunjava li obrađivač duhana propisane
uvjete,

8. zabraniti obavljanje obrade duhana ako obrađivač
ne ispunjava uvjete propisane ovim Zakonom.

Članak 34.

Duhan ili rezani duhan proizveden ili stavljen u promet protivno
odredbama ovoga Zakona oduzet će se.

Poljoprivredni inspektorat donijet će rješenje o uništenju
duhanskih presadnica i rasađenog duhana ako se proizvode ili
stavljaju u promet suprotno odredbama ovoga Zakona.

Članak 35.

Iznimno, ako se rasađeni duhan iz članka 34. stavka
2. ovoga Zakona ne uništi, nakon berbe će se isporučiti
obrađivaču duhana kojeg rješenjem odredi poljoprivredni
inspektorat.

Rješenjem iz stavka 1. ovoga članka odredit će
se i obveze obrađivača duhana glede primjene mjera
suzbijanja biljnih bolesti i štetočina na duhanu,
vrijeme, mjesto i način isporuke duhana, te druge obveze
obrađivača duhana glede obrade i isporuke duhana.

Rješenje iz stavka 1. ovoga članka ne može biti
osnovom za oslobađanje proizvođača od odgovornosti
za prekršaj utvrđen ovim Zakonom.

Članak 36.

Nemaju pravo na naknadu proizvođač, vlasnik ili posjednik
uništenoga duhanskog rasada, rasađenog duhana ili oduzetog
duhana u skladu s odredbama ovoga Zakona.

VIII. KAZNENE ODREDBE

Članak 37.

Novčanom kaznom u iznosu od 100.000,00 do 500.000,00 kuna
kaznit će se za prekršaj fizička ili pravna
osoba ako:

1. proizvodi, nabavlja, drži, koristi ili obavlja promet
duhana suprotno odredbama ovoga Zakona (članak 3.),

2. proizvodi duhan suprotno odredbama članka 5. ovoga Zakona,

3. proizvodi duhanske presadnice suprotno odredbi članka
7. stavka 1. ovoga Zakona,

4. se bavi obradom duhana suprotno odredbi članka 23. ovoga
Zakona.

Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom u
iznosu od 3.000,00 do 30.000,00 kuna.

Članak 38.

Novčanom kaznom u iznosu od 50.000,00 do 300.000,00 kuna
kaznit će se za prekršaj pravna osoba ako:

1. s duhanom postupa suprotno odredbi članka 7. stavka
2. ovoga Zakona,

2. za proizvodnju duhanskih presadnica upotrijebi sjeme koje nije
proizvedeno u skladu s propisima o poljoprivrednom sjemenu (članak
8.),

3. sklopi ugovor o proizvodnji duhana s neovlaštenom osobom
(članak 11.),

4. sklopi ugovor o proizvodnji duhana poslije propisanoga roka
(članak 13.),

5. ne preuzme ili ne preuzme u određenom roku sav duhan proizveden
u skladu sa sklopljenim ugovorom (članak 17.),

6. ne obrađuje duhan prema postupku i načinu propisanom
hrvatskim normama (članak 22. stavak 2.).

Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom u
iznosu od 3.000,00 do 20.000,00 kuna.

Članak 39.

Novčanom kaznom u iznosu od 20.000,00 do 100.000,00 kuna
kaznit će se za prekršaj pravna osoba ako:

1. ugovor o proizvodnji duhana ne sadrži propisane podatke
(članak 10.),

2. ne vodi propisanu evidenciju o sklopljenim ugovorima o proizvodnji
duhana (članak 14. stavak 1.),

3. županijskom uredu nadležnom za poslove poljoprivrede
ne dostavi u određenom roku ili dostavi netočno izvješće
iz članka 14. stavka 2. ovoga Zakona,

4. ne vodi ili neuredno vodi evidenciju iz članka 15. ovoga
Zakona.

Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom u
iznosu od 1.000,00 do 15.000,00 kuna.

Članak 40.

Novčanom kaznom u iznosu od 10.000,00 do 60.000,00 kuna
kaznit će se za prekršaj proizvođač ako:

1. neovlašteno otkupljuje, drži, koristi ili obavlja
promet duhana (članak 3.),

2. proizvodi duhan suprotno odredbi članka 5. ovoga Zakona,

3. proizvodi duhanske presadnice suprotno odredbi članka
7. stavka 2. ovoga Zakona,

4. za proizvodnju duhanskih presadnica upotrijebi sjeme duhana
koje nije proizvedeno u skladu s propisima o sjemenu (članak
8.),

5. u ugovor o proizvodnji duhana unese netočne podatke
(članak 10.),

6. ugovori proizvodnju duhana suprotno odredbi članka 12.
ovoga Zakona,

7. obrađivač duhana s kojim je sklopio ugovor o proizvodnji
ne omogući nadzor ispunjenja ugovora i procjenu očekivanog
priroda duhana (članak 16.),

8. obrađivaču s kojim je sklopio ugovor o proizvodnji
ne isporuči prema ugovoru proizvedeni duhan ili ga ne isporuči
u ugovorenom roku (članak 17.).

Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom u
iznosu od 2.000,00 do 16.000,00 kuna.

Članak 41.

Pravna osoba iz članka 30. stavka 2. ovoga Zakona koja
se u proizvodnji cigareta ne pridržava registriranih svojstava
kakvoće navedenih u prijavi radi upisa u Upisnik o markama
ili koja obavlja proizvodnju duhanskih proizvoda suprotno odredbama
članka 24. ovoga Zakona kaznit će se za prekršaj
novčanom kaznom u iznosu od 10.000.000,00 do 20.000.000,00
kuna.

Za prekršaj iz stavka 1. ovoga članka kaznit će
se i odgovorna osoba u pravnoj osobi novčanom kaznom u
iznosu od 50.000,00 do 200.000,00 kuna.

Za prekršaj iz stavka 1. ovoga članka može se
uz novčanu kaznu izreći privremena mjera brisanja
marke cigareta iz Upisnika o markama na rok od najmanje tri godine.

IX. PRIJELAZNE I ZAVRŠNE ODREDBE

Članak 42.

Ministar će na temelju ovlaštenja iz ovoga Zakona donijeti
provedbene propise u roku od šest mjeseci od dana stupanja
na snagu ovoga Zakona.

Do stupanja na snagu propisa iz stavka 1. ovoga članka
ostaju na snazi propisi koji su doneseni za provedbu Zakona o
duhanu (»Narodne novine«, br. 40/75., 26/93. i 29/94.).

Članak 43.

Pravne osobe koje su obavljale djelatnost obrade duhana ili proizvodnje
duhanskih proizvoda dužne su uskladiti svoj rad s odredbama
ovoga Zakona u roku od godine dana od donošenja provedbenog
propisa iz članka 23. stavka 6. i članka 24. stavka
2. ovoga Zakona.

Ako pravna osoba ne postupi u skladu sa stavkom 1. ovoga članka,
ministar će donijeti rješenje o prestanku rada i o
brisanju iz Upisnika obrađivača duhana, odnosno iz
Upisnika proizvođača duhanskih proizvoda.

Rješenje iz stavka 2. ovoga članka dostavit će
se i Trgovačkom sudu radi brisanja navedenih djelatnosti
iz predmeta poslovanja pravne osobe upisanog u sudskom registru.

Članak 44.

U svrhu poticanja i unaprjeđenja proizvodnje domaćeg
duhana, razvrstavanju cigareta prema kakvoći duhanske mješavine
i organoleptičkim svojstvima pri pušenju u skupine
A i B u smislu odredbi članka 27. i 29. ovoga Zakona, provodit
će se ako cigarete u mješavini sadrže najmanje
60 posto nearomatičnih domaćih duhana tipa virginija
i berlej.

Odredba iz stavka 1. ovoga članka provodit će se
do dana prijama Republike Hrvatske u članstvo Svjetske
trgovinske organizacije.

Danom prijama Republike Hrvatske u Svjetsku trgovinsku organizaciju,
na uvoz cigareta podrijetlom iz zemalja članica ove organizacije,
primjenjivat će se razvrstavanje cigareta sukladno članku
27. i 29. ovoga Zakona, osim obilježja mjesta prvog stavljanja
u promet.

Članak 45.

Danom stupanja na snagu ovoga Zakona prestaje važiti Zakon
o duhanu (»Narodne novine«, br. 40/75., 26/93. i 29/94.).

Članak 46.

Ovaj Zakon stupa na snagu osmoga dana od dana objave u »Narodnim
novinama«.

Klasa: 310-29/98-01/02
Zagreb, 18. lipnja 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 69/1999-1285